**OPĆINA LOPAR**

objavljuje početak savjetovanja sa zainteresiranom javnošću za **Prijedlog**

**Plana upravljanja pomorskim dobrom na području Općine Lopar**

 **za razdoblje 2024.-2028. godine**

**Predlagatelj:** Općinski načelnik

**Pravna osnova:** članak 39. stavak 4. Zakona o pomorskom dobru i morskim lukama („Narodne novine“, broj 83/23)

**Obrazloženje:**

Krajem srpnja 2023. godine stupio je na snagu Zakon o pomorskom dobru i morskim lukama („Narodne novine“ broj 83/23, dalje u tekstu: Zakon). Zakonom je uređen pojam i pravni status pomorskog dobra, zaštita pomorskog dobra, određivanje njegovih granica, evidencija i upis pomorskog dobra u katastru i zemljišnoj knjizi, imovinskopravna pitanja, upravljanje, upotreba pomorskog dobra, koncesije za gospodarsko korištenje pomorskog dobra, morske plaže, sidrišta i privezišta, pojam i razvrstaj morskih luka, lučko područje, lučke djelatnosti, luke otvorene za javni promet i osnivanje lučkih uprava, luke posebne namjene te nadzor nad provedbom zakona.

Sukladno zakonu, nositelj vlasti i upravljanja nad pomorskim dobrom je Republika Hrvatska, međutim odredbama zakona dio poslova upravljanja pomorskim dobrom te razmjerno s tim brigu o zaštiti i odgovornost povjerava se jedinicama područne (regionalne) samouprave i jedinicama lokalne samouprave te lučkim upravama i javnim ustanovama za zaštićene dijelove prirode, koje u ime Republike Hrvatske obavljaju pojedine poslove upravljanja pomorskim dobrom propisane Zakonom.

Odredbom članka 39 stavka 1. Zakona propisuje se obveza izvršnog tijela jedinice lokalne samouprave da najkasnije do 1. rujna tekuće godine izradi Prijedlog plana upravljanja pomorskim dobrom za iduće razdoblje od pet godina, koji sadrži planirane aktivnosti na pomorskom dobru, plan davanja dozvola na pomorskom dobru i plan nadzora ovlaštenika dozvola na pomorskom dobru. Stavkom 12. istoga članka propisano je da sadržaj Plana upravljanja propisuje ministar pravilnikom.

Vezano za donošenje Prijedloga plana upravljanja pomorskim dobrom, zaprimljena je uputa Ministarstva mora, prometa i infrastrukture KLASA: 011-02/21-03/59 URBROJ: 530-03-23-120 od 27. rujna 2023. godine slijedom koje upute je Ministarstvo izdalo suglasnosti svim jedinicama lokalne i područne (regionalne) samouprave da se produži rok za provođenje javnog savjetovanja o prijedlogu plana upravljanja pomorskom dobrom, i to na način da u godini stupanja na snagu Zakona, savjetovanje

bude provedeno najkasnije do 1. prosinca 2023. godine, a uvažavajući značajno složeniji sadržaj plana

i proceduru donošenja plana kao i činjenicu da podzakonski propisi kojima bi trebalo biti uređeno donošenje i sadržaj plana, još uvijek nisu stupili na snagu.

Člankom 39. stavak 12. Zakona propisano je da će ministar pravilnikom propisati sadržaj Plana upravljanja pomorskim dobrom, a pravilnik je donesen 06.prosinca 2023. godine i stupa na snagu osmog dana od dana objave u Narodnim novinama.

Vezano za davanje dozvola za obavljanje djelatnosti na pomorskom dobru, člankom 72. stavkom 7. Zakona propisano je da će Vlada Republike Hrvatske uredbom propisati vrste djelatnosti i visinu minimalnih naknada za dodjelu dozvola na pomorskom dobru koja uredba također još nije donesena, ali je člankom 231. Zakona propisano da do donošenja te uredbe na snazi ostaje Uredba o postupku davanja koncesijskih odobrenja na pomorskom dobru (“Narodne novine” broj 36/04, 63/08, 133/13, 63/14). Trenutno je uredba na javnom savjetovanju koje traje do prve polovice veljače.

Dodatno, i u ovom će se dijelu Plana upravljanja pomorskim dobrom vjerojatno morati usklađivati s uredbom Vlade RH kojom će se propisati vrste djelatnosti i visina minimalnih naknada za dodjelu dozvola na pomorskom dobru, sve po njezinu donošenju.

Nadalje, člankom 14. stavkom 11. Zakona, a u svezi s člankom 14. stavka 2. Zakona propisano je da će Vlada Republike Hrvatske uredbom urediti gradnju građevina i izvođenje zahvata u prostoru koji se prema propisima kojima se uređuju građenje ne smatraju građenjem, a koji su dopušteni na pomorskom dobru, koja uredba također još nije donesena, stoga će se Plan upravljanja pomorskim dobrom usklađivati i s tom uredbom ukoliko za to bude potrebe.

Slijedom navedenog, Općinski načelnik donio je Prijedlog plana upravljanja pomorskim dobrom na području Općine Lopar za razdoblje 2024. – 2028. godine koji se upućuje na javno savjetovanje te se poziva sva zainteresirana javnost na sudjelovanje.

**Savjetovanje s javnošću provodi se u razdoblju:**

**od 26. siječnja 2024. godine do 26. veljače 2024. godine**

**POZIVAJU SE ZAINTERESIRANE OSOBE NA DOSTAVLJANJE PRIJEDLOGA, ODNOSNO MIŠLJENJA U SVEZI S NACRTOM AKTA**

* osobnom dostavom u pisarnicu Općine Lopar,
* poštom na adresu Općina Lopar,
* elektroničkim putem na adresu: mptomicic@opcina-lopar.hr

**obvezno** na obrascu u privitku, **najkasnije do 26. veljače 2024. godine**

Lopar, 26. siječnja 2024.

PRIJEDLOG

Temeljem odredbe članka 39. stavka 4. Zakona o pomorskom dobru i morskim lukama („Narodne novine“ br. 83/23) i odredbe članka 19. Statuta Općine Lopar („Službene novine Primorsko-goranske županije“ broj 5/21 i 33/22) Općinsko vijeće Općine Lopar, na sjednici održanoj dana \_\_\_\_\_\_ 2024. godine, donijelo je

# PLAN UPRAVLJANJA POMORSKIM DOBROM NA PODRUČJU OPĆINE LOPAR ZA RAZDOBLJE 2024. – 2028. GODINE

1. **TEMELJNE ODREDBE**

## Članak 1.

1. Planom upravljanja pomorskim dobrom na području Općine Lopar za razdoblje 2024.-2028. godine (dalje u tekstu: Plan) uređuju se: planirane aktivnosti na pomorskom dobru i prioritete njihove realizacije, izvori sredstava za njihovu realizaciju, plan održavanja pomorskog dobra u općoj upotrebi, plan gradnje na pomorskom dobru građevina koje ostaju u općoj upotrebi, plan davanja dozvola na pomorskom dobru te plan nadzora ovlaštenika dozvola na pomorskom dobru.
2. Općina Lopar (dalje u tekstu: Općina) upravlja pomorskim dobrom na svojem području u skladu s načelima i kriterijima utvrđenim zakonom kojim se uređuje pomorsko dobro i morske luke (u daljnjem tekstu: Zakon).
3. Upravljanjem pomorskim dobrom na području Općine osigurava se zaštita autentičnih krajobraznih, prirodnih i kulturnih vrijednosti.
4. Upravljanje pomorskim dobrom na području Općine uključuje cjeloviti koordinirani proces radnji i aktivnosti, koje se provode sukladno odredbama Zakona, radi osiguravanja opće upotrebe pomorskog dobra, pravne i stvarne zaštite i reda na pomorskom dobru, odgovornog planiranja uz održivi razvoj i sustavnog nadzora.
5. **PLANIRANE AKTIVNOSTI NA POMORSKOM DOBRU I PRIORITETE NJIHOVE REALIZACIJE**

## Članak 2.

Planirane aktivnosti redovitog upravljanja pomorskim dobrom na području Općine uključuju:

1. redovno održavanje i unaprjeđivanje pomorskog dobra u općoj uporabi,
2. brigu o zaštiti i osiguravanju opće upotrebe pomorskog dobra,
3. gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, a ostaju u općoj uporabi,
4. gradnju građevina i uređenje površina za zahvate za koje su izdane građevinske dozvole,
5. nadzor nad pomorskim dobrom u općoj uporabi,
6. davanje dozvola na pomorskom dobru,
7. unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,
8. nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru,
9. održavanje reda na pomorskom dobru u općoj upotrebi.

## Članak 3.

1. Komunalno trgovačko društvo Lopar Vrutak d.o.o. za vrijeme trajanja turističke sezone redovno obavlja sakupljanje i odvoz otpada s plaža na području Općine, a zimi povremeno čišćenje i odvoz krupnog otpada.
2. Dio obale, odnosno pomorskog dobra za koje je izdana dozvola, održava i čisti ovlaštenik dozvole na pomorskom dobru.

**Članak 4.**

Komunalno trgovačko društvo Lopar Vrutak d.o.o. prema potrebi osigurava dohranjivanje plaža, strojno i ručno poravnanje i uređenje podloga na istima, koje se javlja uslijed nepovoljnog djelovanja morskih struja, vjetra, oborinskih i bujičnih voda i sl.

**Članak 5.**

Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani s pomorskim dobrom moraju iste koristiti na način da ne isključuju niti ograničavaju opću upotrebu pomorskog dobra, odnosno, moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

**Članak 6.**

Prioritet pri realizaciji aktivnosti na pomorskom dobru predstavlja zaštita i osiguravanje nesmetanog pristupa pomorskom dobru, održavanje reda na pomorskom dobru te unapređivanje pomorskog dobra.

**III. IZVORI SREDSTAVA ZA REALIZACIJU PLANIRANIH AKTIVNOSTI NA POMORSKOM DOBRU**

**Članak 7.**

1. Sredstva za redovno upravljanje pomorskim dobrom osiguravaju se:
* proračunu Općine,
* od naknada za dozvole na pomorskom dobru,
* iz državnom proračunu,
* iz EU fondova,
* od prihoda na osnovi naknada za koncesije i za posebnu upotrebu izvan luka otvorenih za javni promet i za luke posebne namjene, te
* od novčanih kazni naplaćenih za prekršaje propisane općim aktom kojim se uređuje red na pomorskom dobru.
1. Prihode iz stavka 1. ovog članka Općina će namjenski koristiti za upravljanje pomorskim dobrom i financiranje te sufinanciranje projekata na pomorskom dobru te aktivnosti kojima je cilj unapređenje pomorskog dobra u općoj upotrebi.

**IV. PLAN ODRŽAVANJA I DOHRANJIVANJA PLAŽA NA POMORSKOM DOBRU**

**Članak 8.**

 U razdoblju 2024.-2028. godine planiraju se izvesti slijedeći radovi održavanja i dohranjivanja plaža na pomorskom dobru:

|  |  |  |
| --- | --- | --- |
| **R.br.** | **Vrsta ulaganja** | **Planirani iznos (eur)** |
| 1. | Čišćenje i tekuće održavanje plaža i bujičnih i oborinskih kanala na plažama | 300.000,00 |
| 2. | Uređenje plaža koja uključuje ravnanje plaža te nabavu, prijevoz, razastiranje i planiranje kamenog materijala (prirodnim šljunkom/pijeskom) sa svrhom nadomještanja količine materijala koja je trajno izgubljena zbog prirodnih procesa. | 125.000,00 |
| 3. | Postavljanje i skidanje psihološke brane po plažama  | 30.000,00 |
| 4. | Održavanje rampi za osobe s invaliditetom |  20.000,00  |
| 5. | Uređenje dotrajalih površina betonskih/drvenih/metalnih dijelova pomorskog dobra (sunčališta, zidova, skakaonica, klupica, ograda i dr.) | 20.000,00 |
|  | **Sveukupno:** | **495.000,00** |

**Članak 9.**

U razdoblju 2024.-2028. godine planira se dohranjivanje plaža pijeskom na Rajskoj plaži, Livačini i Mel. Na plažama će se postaviti igralište za odbojku, kabine za presvlačenje, tuševi, kavez za nogomet, dječja igrala i igrališta te u moru vaterpolo igralište.

**V. PLAN GRADNJE NA POMORSKOM DOBRU**

**Članak 10.**

|  |  |  |
| --- | --- | --- |
| **R.br.** | **Vrsta ulaganja** | **Planirani iznos (eur)** |
| 1. | Rekonstrukcija ušća bujice Jamina, Lopar, k.č. 1094/2, 1094/3, 1094/4, 10297/2, sve k.o. Lopar | 900.000,00 |
| 2. | Nabava komunalne i zaštitne opreme na plažama (oprema za pseću plažu, oprema za dječje igralište, sanitarni čvor, pisihološka brana i sl.)  | 200.000,00 |
| 3. | Gradnja potpornih zidova i podzida, uređenje šetališta i postavljanje javne rasvjete k.č. 10320, 10321, 10121/2, sve k.o. Lopar | 200.000,00 |
| 4.  | Uređenje obalnog pojasa Rajske plaže i Livačine, potporni zidovi, pokosi i podzidi, k.č. 1094/2, 1094/3, 1094/4, 1099/11, 10162/2, 10311, 4480/2, 4856, 10156, 4818, 10157, 4740/2, sve k.o. Lopar | 200.000,00 |
|  | **Sveukupno:** | **1.500.000,00** |

U razdoblju 2024.-2028. godine planira se sadnja stabala i trajnica te održavanje postojećeg zelenila na pomorskom dobru, područje Melka k.č. 10313/1, 10120/1, 10120/3, 10120/7, 10119/8, 10121/1, 10119/6, 10119/1, sve k.o. Lopar.

**VI. PLAN DAVANJA DOZVOLA NA POMORSKOM DOBRU**

**Članak 11.**

Dozvola na pomorskom dobru je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra.

**Članak 12.**

1. U razdoblju 2024.-2028. godine planira se davanje dozvola za sljedeće djelatnosti na lokacijama:

|  |  |  |  |  |  |
| --- | --- | --- | --- | --- | --- |
| **Redni broj dozvole** | **Naziv lokacije** | **k.č.****k.o.** | **Djelatnost** | **Sredstva** | **Količina (broj)/**  |
| 1. | Podrapost | dio k.č. br. 10311 k.o. Lopar | Iznajmljivanje plovila | plovila na vodomlazni pogon | Do 3 |
| Ugostiteljska | objekt | 1 |
| Terasa | 50 m2 |
| Zabavna i rekreacijska  | plovilo za uslugu vuče i ponton do 15 m2 | 1  |
| Iznajmljivanje plažne opreme | ležaljke | 30  |
| suncobrani | 15  |
| 2. | Podrapost  | dio k.č. br. 10311 k.o. Lopar | Iznajmljivanje plovila | plovilo na motorni pogon | Do 5  |
| 3. | Rajska plaža | U moru ispred k.č. br.1094/3 k.o. Lopar | Iznajmljivanje plovila  | plovilo na motorni pogon | 5  |
| daska  | 2 |
| 4. | Rajska plaža | U moru ispred k.č. br.1094/3 k.o. Lopar | Iznajmljivanje plovila | plovilo na motorni pogon | 5 |
| 5. | Rajska plaža | U moru ispred k.č. br.1093/2 k.o. Lopar | Zabavne i rekreacijske | vodeni zabavni park | Do 200 m2 |
| 6. | Rajska plaža | U moru ispred k.č. br.4021/2 k.o. Lopar | Iznajmljivanje plovila | pedalina | 10 |
| daska | do 2 |
| 7. | Rajska plaža | U moru ispred k.č. br.4021/2 k.o. Lopar | Iznajmljivanje plovila | pedalina | 10 |
| 8. | Rajska plaža | U moru ispred k.č. br.4476/4 k.o. Lopar | Iznajmljivanje plovila | pedalina | 10 |
| 9. | Rajska plaža | U moru ispred k.č. br.1093/2 k.o. Lopar | Zabavne i rekreacijske | vodeni zabavni park | do 300 m2 |
| 10. | Rajska plaža | U moru ispred k.č. br.101601 k.o. Lopar | Iznajmljivanje plovila | pedalina | 10 |
| 11. | Rajska plaža | U moru ispred k.č. br.10159 k.o. Lopar | Iznajmljivanje plovila | pedalina | 10 |
| 12. | Rajska plaža |  k.č. br.4727/1 k.o. Lopar | Njega i održavanje tijela | površina do 12 m2 | 1 |
| 13. | Rajska plaža | k.č. br. 4021/2, 4475/2, 4474/2, 4478/2, 4477, 10160/2, 4480/2, 10159 k.o. Lopar | Iznajmljivanje plažne opreme | suncobran | 400 |
| ležaljka | 800 |
| sef | 400 |
| 14. | Livačina | dio k.č. br. 4819/1 k.o. Lopar | Njega i održavanje tijela | površina do 12 m2 | 1 kom |
| 15. | Livačina | U moru ispred k.č. br.10157 k.o. Lopar | Iznajmljivanje plovila | plovilo na motorni pogon | 5 |
| 16. | Livačina | U moru ispred k.č. br.10156 k.o. Lopar | Iznajmljivanje plovila | pedalina | 7 |
| 17. | Livačina | dio k.č. br. 10156 i 4818 k.o. Lopar | Iznajmljivanje plažne opreme | suncobran | 40 |
| ležaljka | 80 |
| 18. | Livačina | dio k.č. br. 10156 k.o. Lopar | Iznajmljivanje sredstava | suncobran | 40 |
| ležaljka | 80 |
| 19. | Livačina | dio k.č. br. 10156 i k.č. 4855 k.o. Lopar | Iznajmljivanje sredstava | suncobran | 20 |
| ležaljka | 40 |
| 20. | Goli otok  | dio k.č. br. 73 k.o. Goli otok | Trgovina | Štand | 1 |
| 21. | Ciganka | k.č. br. 10135 i 9979/2 k.o. Lopar  | Iznajmljivanje sredstava | suncobran | Do 15 |
| ležaljka | Do 30 |
| 22. | Riva Lopar | k.č. br. 10313/1 k.o. Lopar  |  Trgovina | Objekt  | 1  |
| 23. | Riva Lopar | k.č. br. 10313/1 k.o. Lopar  |  Trgovina | objekt  | 1  |
| 24. | Mel | U moru k.č. br. 2197 k.o. Lopar | Zabavne i rekreacijske | vodeni zabavni park | Do 300 m2 |
| 25. | Mel | k.č. br. 2197 k.o. Lopar | Ugostiteljska | objekt | 1 |
| terasa | 50 m2 |
| 26. | Mel | U moru ispred k.č. br. 2142 k.o. Lopar | Iznajmljivanje plovila | pedalina | 7 |
| 27. | Mel | k.č. br. 2197 k.o. Lopar | Iznajmljivanje sredstava | suncobran | 35 |
| ležaljka | 70 |
| 28. | Mel | k.č. br. 2145 k.o. Lopar | Iznajmljivanje sredstava | suncobran | 20 |
| ležaljka | 40 |
| 29. | Mel | k.č. br. 2142 k.o. Lopar | Ugostiteljska | objekt | 1 |
| terasa | 75 m2 |

1. Za obavljanje djelatnosti iz ove točke planira se dati 29 dozvola.
2. Grafički prikaz lokacija iz stavka 1. ovoga članka utvrđena je u prilogu (Prilog 1.) koji čini sastavni dio ovoga Plana i nije predmet objave u "Službenim novinama Primorsko-goranske županije".

**Članak 13.**

1. Dozvola na pomorskom dobru izdaje se na temelju provedenog javnog natječaja do 31. prosinca 2028. godine.
2. Iznimno od odredbe stavka 1. ovoga članka, dozvola na pomorskom dobru iz članka 21. ovoga Plana, izdaje se na rok do 20 dana na zahtjev gospodarskog subjekta.
3. Ovlaštenik dozvole na pomorskom dobru dužan je redovito održavati i čistiti pomorsko dobro na kojem se izdaje dozvola.

**Članak 14.**

Općinski načelnik Općine Lopar (u daljnjem tekstu: Općinski načelnik) objavljuje javni natječaj za dodjelu dozvola na pomorskom dobru iz članka 13. stavka 1. ovoga Plana u „Službenim novinama Primorsko-goranske županije“, na oglasnoj ploči Općine, na mrežnim stranicama Općine ([www.opcina-lopar.hr](http://www.opcina-lopar.hr)) i najmanje u jednom dnevnom glasilu.

**Članak 15.**

1. Javni natječaj se provodi prikupljanjem pisanih ponuda u zatvorenim omotnicama.
2. Natječaj provodi Povjerenstvo koje se sastoji od 3 člana.
3. Članove Povjerenstva imenuje Općinski načelnik prilikom raspisivanja javnog natječaja.
4. Najpovoljnijom ponudom smatrat će se ona ponuda koja, uz ispunjavanje uvjeta iz natječaja, sadrži najveći broj bodova prema kriterijima ocjenjivanja ponuda u natječaju iz članka 16. ovoga Plana.

**Članak 16.**

Kriteriji ocjenjivanja ponuda u natječaju iz članka 15. stavka 5. ovoga Plana utvrđuju se kako slijedi:

* ponuđeni iznos naknade za dozvolu na pomorskom dobru – najviše 60% ocjene ponude,
* upotreba opreme i pratećih instalacija i pružanje usluga koje koriste materijale i predmete s certifikatom kvalitete prema europskim propisima – najviše 10% ocjene ponude,
* vremensko razdoblje obavljanja djelatnosti temeljem dozvole (duži period obavljanja djelatnosti koji pospješuje izvansezonsku ponudu nosi veći broj bodova) – najviše 10% ocjene ponude,
* prethodno iskustvo i dobro i odgovorno obavljanje djelatnosti, odnosno korištenje pomorskog dobra – najviše 10% ocjene ponude.

**Članak 17.**

(1) Tekst natječaja iz članka 15. ovoga Plana mora sadržavati sljedeće:

1. oznaku lokacije za koji se izdaje dozvola na pomorskom dobru te izvod iz grafičkog prikaza lokacija iz članka 12. stavka 3. ovoga Plana,

2. početni iznos naknade za dozvolu na pomorskom dobru,

3. vrijeme trajanja dozvole na pomorskom dobru,

4. vrijeme i mjesto otvaranja ponuda,

5. iznos i vrstu jamstva za ozbiljnost ponude kojeg treba dostaviti svaki ponuditelj, kao i podatke o računu u korist kojeg se uplaćuje jamstvo,

6. rok za podnošenje ponude na natječaj,

7. rok u kojem je odabrani ponuditelj dužan započeti obavljanje djelatnosti,

8. obvezu odabranog ponuditelja da o svom trošku ishodi suglasnost za objekt u kojem će se obavljati djelatnost sukladno podzakonskom aktu kojim se uređuju jednostavne i druge građevine i radovi (za sredstvo: kiosk, montažni objekt – do 15 m2),

9. naznaku da se najpovoljnijom ponudom smatra ona ponuda koja uz ispunjavanje uvjeta iz natječaja ostvari najveći broj bodova prema kriterijima ocjenjivanja ponuda u natječaju,

10. obvezu ponuditelja da dostavi instrumente osiguranja naplate naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere,

11. odredbu da na natječaju ne može sudjelovati ponuditelj:

* koji je koristio pomorsko dobro  bez valjane pravne osnove i/ili uzrokovao štetu na pomorskom dobru,
* koji ima dospjelih obveza temeljem javnih davanja,
* koji ima nepodmiren dug prema Općini, KTD Lopar Vrutak d.o.o. i Lopar d.o.o. po bilo kojem osnovu, osim ako je s Općinom regulirao plaćanje duga,
* dokaz o sposobnosti brodice/broda za plovidbu (samo u slučajevima kada dozvola traži za obavljanje brodicom/brodom),
1. Tekst natječaja može sadržavati i druge uvjete i podatke u svezi davanja dozvole na pomorskom dobru.

**Članak 18.**

Instrumenti osiguranja iz članka 17. stavka 1. podstavka 10. su:

* izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije,
* izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari  nalaze na lokaciji nakon isteka ili ukidanja dozvole na pomorskom dobru,
* izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari  nalaze na lokaciji dozvole te ukoliko se na lokaciji postavljaju predmeti i stvari koje nisu odobrene dozvolom na pomorskom dobru,
* bjanko zadužnicu koja mora biti izdana na propisanom obrascu, potvrđena kod javnog bilježnika te popunjena sukladno podzakonskom aktu kojim se uređuje oblik i sadržaj bjanko zadužnice, a kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru, za korištenje dozvole na pomorskom dobru preko mjere te radi naplate eventualnih troškova ovrhe.

**Članak 19.**

Koncesijska odobrenja izdana temeljem Uredbe o postupku davanja koncesijskih odobrenja na pomorskom dobru („Narodne novine“ broj 36/04, 63/08, 133/13 i 63/14) ostaju na snazi do isteka roka na koji su izdana.

**Članak 20.**

1. Na temelju zaprimljenih ponuda na javnom natječaju iz članka 15. ovoga Plana, Općinski načelnik predlaže Općinskom vijeću Općine donošenje odluke o davanju dozvole na pomorskom dobru.
2. Na temelju odluke Općinskog vijeća Općine iz stavka 1. ovoga članka, rješenje o dozvoli na pomorskom dobru donosi Općinski načelnik.

**Članak 21.**

1. Dozvola na pomorskom dobru može se dati na zahtjev na rok do 20 dana za obavljanje komercijalno-rekreacijske djelatnosti (kulturne, komercijalne, zabavne, sportske priredbe i sl.) na pomorskom dobru na području Općine, uz mogućnost ograničenja opće upotrebe u smislu ograđivanja i naplate ulaska.
2. Zahtjev za izdavanjem dozvole iz stavka 1. ovoga članka podnosi se u pisarnicu općine.
3. Zahtjev iz stavka 2. ovoga članka mora sadržavati:

1. presliku rješenja o upisu u sudski registar za pravne osobe, odnosno obrtni registar za fizičke osobe ili drugi odgovarajući dokaz pravne sposobnosti,

2. dokaz da podnositelj zahtjeva nema dospjelih obveza temeljem javnih davanja,

3. dokaz da podnositelj zahtjeva nema nepodmiren dug prema Općini, KTD Lopar Vrutak d.o.o. i Loparko d.o.o. po bilo kojem osnovu, osim ako je s Općinom regulirao plaćanje

4. naznaku lokacije pomorskog dobra na koju se zahtjev odnosi sa opisom sadržaja djelatnosti i vremenski period korištenja,

5. dokaz o vlasništvu sredstava s kojima obavlja djelatnost na pomorskom dobru ili dokaz o pravnoj osnovi korištenja sredstava koja nisu u vlasništvu podnositelja zahtjeva.

**Članak 22.**

1. Na temelju zaprimljenog zahtjeva iz članka 21. stavka 2. ovoga Plana te pripremljenog prijedloga povjerenstva, Općinski načelnik predlaže Općinskom vijeću Općine donošenje odluke o davanju dozvole na pomorskom dobru.
2. Na temelju odluke Općinskog vijeća Općine iz stavka 3. ovoga članka, rješenje o dozvoli na pomorskom dobru donosi Općinski načelnik.

**Članak 23.**

1. Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.
2. Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti.
3. Zabrana iz stavka 2. ovoga članka ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.
4. Općina je dužna brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.
5. Općina je dužna osigurati da ovlaštenik dozvole na pomorskom dobru ne ograničava opću upotrebu pomorskog dobra.
6. Ako utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, Općinski načelnik je dužan donijeti rješenje o ukidanju dozvole na pomorskom dobru.

**Članak 24.**

(1) Kod obavljanja djelatnosti iznajmljivanja plovila na vodomlazni pogon i vuče plovilom u svrhu zabave, ovlaštenik dozvole na pomorskom dobru dužan je:

* pridržavati se uvjeta sigurnosti plovidbe koje utvrđuje nadležna lučka kapetanija,
* ne približavati se na udaljenost od 50 metara od zaštitne plutajuće brane uređene plaže, odnosno 150 metara od obale neuređene plaže te postaviti i održavati sigurnosni koridor označen plutajućim branama.

(2) Kod obavljanja djelatnosti iznajmljivanja plažne opreme,ovlaštenik dozvole na pomorskom dobru dužan je:

* držati plažnu opremu (suncobrani, ležaljke i sl.) uredno složene  i smještene na dijelu pomorskog dobra koje je dozvolom na pomorskom dobru određeno za njihov smještaj i izdavanje,
* spremati plažnu opremu na dio pomorskog dobra koje je dozvolom na pomorskom dobru određen za njihov smještaj i izdavanje kada korisnik prestane koristiti plažnu opremu,
* redovito održavati i čistiti pomorsko dobro na kojem se izdaje dozvola,
1. Kod obavljanja ugostiteljske djelatnosti ovlaštenik dozvole na pomorskom dobru dužan je priključiti se na vodovod i odvodnju, a ako te mogućnosti nema, dužan je postaviti spremnik za vodu i odvodnju.

**VII. PLAN NADZORA OVLAŠTENIKA DOZVOLA NA POMORSKOM DOBRU**

**Članak 25.**

Red na pomorskom dobru, u smislu cjelovitog sustava mjera i radnji kojima se osigurava zaštita i održavanje pomorskog dobra, propisat će se općim aktom Općine kojim se uređuje red na pomorskom dobru, a ovlašteni službenici Jedinstvenog upravnog odjela (pomorski redari) imat će ovlasti obavljanja nadzora nad provedbom tog akta i obavljanja drugih poslova određenim općim aktom kojim se uređuje red na pomorskom dobru.

**Članak 26.**

1. U razdoblju 2024.-2028. godine planira se redovito obavljanje nadzora ovlaštenika dozvola na pomorskom dobru.
2. Pomorski redari Općine obavljat će kontrolu poštivanja opsega i granica korištenja pomorskog dobra utvrđenim u rješenju o davanju dozvole na pomorskom dobru.
3. Ukoliko utvrde da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, Općinski načelnik će donijeti rješenje o ukidanju dozvole na pomorskom dobru, sve sukladno odredbama Zakona.

**Članak 27.**

Ovlaštenik dozvole na pomorskom dobru dužan je uvažiti opći javni interes i značaj pomorskog dobra, propise o sigurnosti plovidbe, zaštite okoliša i reda na pomorskom dobru.

**VIII. ZAVRŠNE ODREDBE**

**Članak 28.**

Do stupanja na snagu podzakonskog propisa kojim se uređuju vrste djelatnosti i visina minimalne naknade za dodjelu dozvola na pomorskom dobru, primjenjivat će se odredbe Uredbe o postupku davanja koncesijskog odobrenja na pomorskom dobru („Narodne novine“ broj 36/04, 63/08, 133/13 i 63/14) koje se odnose na visinu minimalne naknade i vrste djelatnosti.

**Članak 29.**

Do donošenja rješenja o stjecanju ovlaštenja za obavljanje poslova nadzora pomorskog dobra sukladno Zakonu i općim aktom Općine kojim se uređuje red na pomorskom dobru, nadzor nad redom na pomorskom dobru obavljat će se sukladno odredbama općeg akta Općine kojim se uređuje komunalni red.

**Članak 30.**

Ovaj Plan stupa na snagu osmoga dana od dana objave u „Službenim novinama Primorsko-goranske županije“.

KLASA:

URBROJ:

Lopar,

OPĆINSKO VIJEĆE OPĆINE LOPAR

Predsjednik

Damir Paparić, prof.